Document ID: 32014R1084

KOMISIJOS REGLAMENTAS (ES) Nr. 1084/2014
2014 m. spalio 15 d.
kuriuo dėl difosfatų (E 450) naudojimo kaip tešlos kildymo medžiagos ir rūgštingumą reguliuojančios medžiagos paruoštose mielinėse tešlose iš dalies keičiamas Europos Parlamento ir Tarybos reglamento (EB) Nr. 1333/2008 II priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,
kadangi:
(1)
Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
(2)
pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą Sąjungos maisto priedų sąrašas gali būti atnaujintas Komisijos iniciatyva arba gavus prašymą;
(3)
2013 m. liepos 7 d. pateikta ir valstybėms narėms perduota paraiška dėl leidimo naudoti difosfatus (E 450) kaip tešlos kildymo medžiagą ir rūgštingumą reguliuojančią medžiagą paruoštose mielinėse tešlose;
(4)
šviežiai tešlai, kuri naudojama kaip picų, apkepų (kišų), pyragaičių ir panašių gaminių pagrindas, pagaminti reikalingas kildinimo medžiagų - natrio bikarbonato (E 500), difosfatų (E 450) ir mielių - derinys. Tokia tešla neturėtų kilti žemoje temperatūroje, bet kilimą turėtų paskatinti vartotojas galutiniame gaminio ruošimo etape. Kilimą daugiausia sukelia natrio bikarbonatas, o mažai kildinančios mielės pirmiausia reikalingos tipiniam aromatiniam skoniui suformuoti. Difosfatai reikalingi kaip rūgštingumą reguliuojanti medžiaga siekiant kontroliuoti anglies dioksido formavimąsi iš natrio bikarbonato;
(5)
toks kildinimo medžiagų derinys iš natrio bikarbonato, difosfatų ir mielių gali būti naudojamas kaip alternatyva miltams su kepimo milteliais, kuriuose leidžiama naudoti daugiau fosfatų. Taigi, dėl leidimo naudoti difosfatus paruoštose mielinėse tešlose suvartojamas fosfatų kiekis nepadidės. Todėl tikslinga leisti naudoti difosfatus kaip tešlos kildymo medžiagą ir rūgštingumą reguliuojančią medžiagą mielinėse tešlose, kurios naudojamos kaip picų, apkepų (kišų), pyragaičių ir panašių gaminių pagrindas;
(6)
pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Europos maisto saugos tarnybos pateikti nuomonę, išskyrus tuos atvejus, kai atnaujinus minėtą sąrašą nebūtų poveikio žmonių sveikatai. Kadangi leidimas naudoti difosfatus kaip rūgštingumą reguliuojančią medžiagą mielinėse tešlose, kurios naudojamos kaip picų, apkepų (kišų), pyragaičių ir panašių gaminių pagrindas, nėra laikomas keliančiu pavojų saugai, nebūtina prašyti Europos maisto saugos tarnybos pateikti nuomonę;
(7)
todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;
(8)
šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1333/2008 II priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. spalio 15 d.

Labels: 0
3
17